ประกาศการนิคมอุตสาหกรรมแห่งประเทศไทย ที่ 28/2547 เรื่อง ระยะเวลาการพิจารณาคำขอรับสิทธิประโยชน์ตามกฎหมายว่าด้วยการนิคมอุตสาหกรรมแห่งประเทศไทย

ประกาศการนิคมอุตสาหกรรมแห่งประเทศไทย
ที่ ๒๘/๒๕๔๗
เรื่อง ระยะเวลาการพิจารณาคำขอรับสิทธิประโยชน์ตามกฎหมายว่าด้วย
การนิคมอุตสาหกรรมแห่งประเทศไทย[๑]

ด้วยการนิคมอุตสาหกรรมแห่งประเทศไทย
ได้ปรับปรุงการปฏิบัติงานเพื่อให้บริการแก่ผู้ประกอบกิจการในนิคมอุตสาหกรรมให้มีความสะดวก
รวดเร็ว และตอบสนองความต้องการของผู้ประกอบกิจการในการขอรับสิทธิประโยชน์ต่าง ๆ
ตามกฎหมายว่าด้วยการนิคมอุตสาหกรรมแห่งประเทศไทย
จึงประกาศกำหนดระยะเวลาการพิจารณาคำขอรับสิทธิประโยชน์ต่าง ๆ
ดังกล่าวให้ผู้ประกอบกิจการในนิคมอุตสาหกรรมทราบ ดังต่อไปนี้

ข้อ ๑  ในประกาศนี้
กนอ. หมายความว่า
การนิคมอุตสาหกรรมแห่งประเทศไทย
คณะกรรมการ หมายความว่า
คณะกรรมการ กนอ.
ผู้ประกอบกิจการ
หมายความว่า ผู้ได้รับอนุญาตให้ประกอบกิจการในนิคมอุตสาหกรรม
นิคมอุตสาหกรรม
หมายความว่า เขตอุตสาหกรรมทั่วไป และเขตอุตสาหกรรมส่งออก
ซึ่งจัดตั้งขึ้นตามกฎหมายว่าด้วยการนิคมอุตสาหกรรมแห่งประเทศไทย
คำขอ หมายความว่า
คำขอรับสิทธิประโยชน์ต่าง ๆ
ตามกฎหมายว่าด้วยการนิคมอุตสาหกรรมแห่งประเทศไทยของผู้ประกอบกิจการ
ชั่วโมง หมายความว่า
ชั่วโมงทำการปกติของ กนอ.
วัน หมายความว่า
วันทำการปกติของ กนอ.

ข้อ ๒  ผู้ประกอบกิจการที่ประสงค์ขอรับสิทธิประโยชน์ต่าง
ๆ ตามกฎหมายว่าด้วยการนิคมอุตสาหกรรมแห่งประเทศไทย
ให้ยื่นคำขอต่อสำนักบริการเบ็ดเสร็จครบวงจร สำนักงานใหญ่ กนอ. ถนนนิคมมักกะสัน
แขวงมักกะสัน เขตราชเทวี กรุงเทพมหานคร ในวัน และเวลา ทำการปกติของ กนอ.

ข้อ ๓  คำขอดังต่อไปนี้
(ก) คำขออนุญาตถือกรรมสิทธิ์ที่ดินในนิคมอุตสาหกรรม
รวมทั้งหนังสือรับรองเกี่ยวกับการถือกรรมสิทธิ์ที่ดิน
(ข)
คำขอยกเว้นค่าธรรมเนียมพิเศษตามกฎหมายว่าด้วยการส่งเสริมการลงทุน อากรขาเข้า
ภาษีมูลค่าเพิ่ม และภาษีสรรพสามิต ตามมาตรา ๔๘ และมาตรา ๔๙
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
(ค)
คำขอนำของในเขตอุตสาหกรรมส่งออก
ออกไปจากเขตอุตสาหกรรมส่งออกเพื่อส่งออกไปนอกราชอาณาจักร
(ง)
คำขอนำของในเขตอุตสาหกรรมส่งออก
ออกไปจากเขตอุตสาหกรรมส่งออกเพื่อใช้หรือจำหน่ายในราชอาณาจักร
(จ) คำขอนำของในเขตอุตสาหกรรมส่งออก
ออกไปจากเขตอุตสาหกรรมส่งออก เพื่อทำลาย
(ฉ)
คำขอนำของในเขตอุตสาหกรรมส่งออก ออกไปจากเขตอุตสาหกรรมส่งออก
เพื่อการอื่นเป็นการชั่วคราว
กนอ.
จะใช้เวลาพิจารณาอนุญาตหรืออนุมัติภายในระยะเวลา ๘ ชั่วโมงนับแต่เวลาที่ได้รับคำขอ

ข้อ ๔  คำขอดังต่อไปนี้
(ก) คำขอนำคนต่างด้าว
ซึ่งเป็นช่างฝีมือ ผู้ชำนาญการ เข้ามาอยู่และทำงานในราชอาณาจักร และนำคู่สมรสรวมทั้งบุคคล
ซึ่งอยู่ในอุปการะของช่างฝีมือ หรือผู้ชำนาญการเข้ามาอยู่ในราชอาณาจักร
(ข) คำขออนุมัติตัวบุคคล
ซึ่งเป็นคนต่างด้าวเพื่อทำงานในตำแหน่งหน้าที่ที่คณะกรรมการให้ความเห็นชอบ
(ค) คำขอทั่วไป เช่น
กรณีช่างฝีมือ ผู้ชำนาญการที่พ้นจากตำแหน่งหน้าที่การอนุญาตให้อยู่ตามสิทธิเดิม
การเปลี่ยนแปลงวีซ่า การเพิ่มท้องที่ทำงาน กนอ. จะใช้เวลาพิจารณาอนุญาต
หรืออนุมัติภายในระยะเวลา ๑๖ ชั่วโมงนับแต่เวลาที่ได้รับคำขอ

ข้อ ๕  กำหนดระยะเวลาในการพิจารณาคำขอต่าง ๆ
ดังกล่าวในข้อ ๓ และข้อ ๔ ไม่นับรวมระยะเวลาที่ กนอ.
ได้มีหนังสือแจ้งให้ผู้ยื่นคำขอจัดส่งหรือชี้แจงข้อมูลเพิ่มเติม
หรือแก้ไขเปลี่ยนแปลง ปรับปรุง เพื่อประกอบการพิจารณา

ข้อ ๖  ในกรณีคำขอที่ไม่เป็นไปตามหลักเกณฑ์
วิธีการ เงื่อนไข ของคณะกรรมการหรือ ของ กนอ.
ซึ่งต้องเสนอคณะกรรมการหรือผู้ซึ่งคณะกรรมการมอบหมาย กนอ.
จะแจ้งให้ผู้ยื่นคำขอทราบและใช้เวลาพิจารณาเพื่ออนุญาตหรืออนุมัติ ภายใน ๓๐ วัน
นับถัดจากวันที่ได้รับคำขอ

ประกาศ ณ
วันที่ ๒๑ กรกฎาคม พ.ศ. ๒๕๔๗
อัญชลี  ชวนิชย์
ที่ปรึกษาระดับ
๑๒ รักษาการในตำแหน่ง
ผู้ว่าการ
การนิคมอุตสาหกรรมแห่งประเทศไทย

ปิยะธิดา/จัดทำ
๒๗ สิงหาคม ๒๕๖๑

[๑]
ราชกิจจานุเบกษา เล่ม ๑๒๑/ตอนพิเศษ
๙๒ ง/หน้า
๔๐/๒๐
สิงหาคม ๒๕๔๗